O‘zbekistonda ishlab chiqarilgan ZF-UZ-VAC2001 vaksinasining 910 mingdan ortiq dozasi emlash uchun topshirildi

11-fevral kuni Jurabek Laboratories MChJ qo‘shma korxonasida tayyorlangan ZF-UZ-VAC2001 vaksinasining 910 330 dozasi emlash uchun topshirildi. Bu haqda SSV matbuot xizmati xabar berdi.

Shunday qilib, O‘zbekistonda foydalanilayotgan vaksinalar miqdori 50 757 148 dozani tashkil qilmoqda. Ulardan:
Hozirga qadar qariyb 43 million doza vaksina emlash jarayonlarida qo‘llanilgan.
Eslatib o‘tamiz, Jurabek Laboratories tomonidan ishlab chiqarilgan o‘zbek-xitoy vaksinasining 1 458 820 dozadan iborat birinchi partiyasi 2021-yilning 30-sentabr kuni topshirilgandi. 13-oktabr kuni ZF-UZ-VAC2001 vaksinasining ikkinchi partiyasi ishlab chiqarilgan va Sanitariya-epidemiologik osoyishtalik va jamoat salomatligi xizmatiga yetkazib berilgan edi. 21-oktabrda esa O‘zbekistonda ishlab chiqarilgan ZF-UZ-VAC2001 vaksinasining 2,7 milliondan ortiq dozasi emlash uchun topshirilgan.
 
Ma’lumot uchun, mamlakatda aholini koronavirusga qarshi emlash tadbirlari 2021-yil 1-apreldan boshlandi. Emlash ixtiyoriy va bepul, fevral oyida vaksina olishdan bosh tortganlarga hech qanday chora ko‘rilmasligi aytilgandi. Iyun oxiridan boshlab esa Toshkentda 18 yoshdan oshganlar koronavirusga qarshi ommaviy emlash boshlangan.
Eslatib o‘tamiz, iyul o‘rtalarida O‘zbekistonda 18 yoshdan oshgan 14 ta toifadagi fuqarolar koronavirusga qarshi emlanishi shart etib belgilandi. Ular orasida aholi bilan muloqotga kiruvchi barcha turdagi xizmat ko‘rsatish obyektlarining (davlat xizmatlari markazlari, pochta bo‘linmalari, banklar, lizing tashkilotlari, notariuslar, sug‘urta kompaniyalari, go‘zallik salonlari, sartaroshxonalar va boshqalarning) xodimlari ham bor. Oliy Majlis Qonunchilik palatasi spikeri Nurdinjon Ismoilov O‘zbekistonda aholini majburiy emlash qonunga zid ekani va shunday bo‘ladigan taqdirda huquqiy hujjatlarga belgilangan tartibda o‘zgartish yoki qo‘shimchalar kiritish talab etilishini aytgandi.
Prezident Shavkat Mirziyoyev esa 28-iyul kuni bo‘lib o‘tgan videoselektor yig‘ilishida O‘zbekistondagi epidemiologik holat yomonlashganini qayd etib o‘tib, aholini COVID-19 ga qarshi emlanishga chaqirgandi. “Vaksina olganlar shifoxonadan to‘rt kunda chiqyapti, emlanmaganlarga esa juda og‘ir bo‘lyapti. Ha, vaksina olgandan keyin kasallanish mumkin, lekin kasallik yengil formada kechyapti”, — dedi davlat rahbari va hokimlarga vaksinatsiya bo‘yicha ishlarni qattiqqo‘llik bilan nazoratga olishni topshirganini ham ta’kidlab o‘tgan.